**דן שמיר** (נולד ב-2 בפברואר 1975) הוא מאמן כדורסל ישראלי המשמש כמאמן בני הרצליה. בין היתר שימש כעוזר מאמן מכבי תל אביב וצסק"א מוסקבה, וכמאמנן הראשי של הקבוצות הפועל ירושלים, בני הרצליה, הפועל אילת והפועל חולון.

ביוגרפיה
--------

בצעירותו שיחק כרכז במחלקת הנוער של מכבי ירושלים. עד מהרה פנה לאימון. הוא החל את קריירת האימון שלו בגיל 17 כמאמן ולאחר מכן גם כמנג'ר במחלקת הנוער של מועדון הפועל ירושלים. בשנת 1999–2000 היה בשנת השתלמות באוניברסיטת קנטקי בארצות הברית אצל ריק פיטינו, התנסות שהשפיעה עליו רבות, לדבריו. בשנת 2002 הוא מונה לעוזר המאמן של יורם חרוש בקבוצה הבוגרת, ובהמשך לעוזרו של ארז אדלשטיין ולאחר מכן של גדי קידר. במהלך עונת 2002/2003 שימש שמיר למשחק אחד כמאמן הראשי הזמני של הקבוצה, בעקבות עזיבתו של אדלשטיין. שימש עוזרו של רוני בוסאני בנבחרת הקאדטים בגמר אליפות אירופה 2003.

בעונות 2003/2004 ו2004/2005 שימש שמיר כעוזר מאמן שני של מכבי תל אביב. בעונת 2005/2006 קודם למשרת עוזר המאמן הראשון תחת פיני גרשון. בשלוש עונותיו במועדון זכתה הקבוצה פעמיים בגביע היורוליג וב-2006 נכנעה רק בגמר לצסק"א מוסקבה ומאמנה אטורה מסינה.

שמיר (ימין) יחד עם פיני גרשון (מרכז) ויעקב ג'ינו (שמאל) - צוות מאמני מכבי תל אביב בעונת 2004/2005
בעונת 2006/2007 קיבל שמיר הזדמנות ראשונה כמאמן ראשי בליגת העל, כאשר עזב את מכבי תל אביב ומונה למאמן הפועל ירושלים. כבר בעונתו הראשונה הוא הוביל את הקבוצה לזכייה בגביע המדינה ולהעפלה לגמר הפיינל פור של ליגת העל, שם הפסידה ירושלים למכבי תל אביב. בעונת 2007/2008 הוליך את הפועל ירושלים לזכייה שנייה ברציפות בגביע המדינה, אך בשל היכולת הדלה שהציגה הקבוצה בליגה, התפטר מתפקיד המאמן עוד באמצע העונה.

בעונת 2008/2009 שימש שמיר כעוזר המאמן בדינמו מוסקבה מהליגה הרוסית, תחת דייוויד בלאט. הקבוצה הגיעה בעונה זו לגמר הגביע הרוסי. בקיץ 2009 מונה שמיר למאמן בני השרון, שהייתה הקבוצה השנייה שלו כמאמן ראשי.

בחודש יולי 2011 חתם שמיר בהפועל חולון בתפקיד המאמן. בעונתו הראשונה כמאמן הגיעה הקבוצה לחצי גמר גביע המדינה ולחצי גמר פיינל פור ליגת העל, כאשר בשניהם הפסידה למכבי תל אביב. בעונת 2012/13 הגיעה הפועל חולון למקום התשיעי בעונה הסדירה ולא העפילה לפלייאוף.

ביוני 2013 קיבל שמיר את הצעתו של מאמן הכדורסל אטורה מסינה לשמש כעוזרו בקבוצת צסק"א מוסקבה. בעונת 2013/14 צסק"א הגיעה לחצי גמר היורוליג, שם הפסידה למכבי תל אביב שזכתה בסופו של דבר בטורניר. בנוסף זכתה צסק"א באליפות ליגת ה-VTB, לאחר ניצחון 3-0 בסדרת הגמר מול ניז'ני נובגורוד.

ביוני 2014 חתם כמאמן הפועל אילת לאחר עזיבת אטורה מסינה את צסק"א מוסקבה. בפברואר 2015 פוטר מתפקידו לאחר תבוסת הקבוצה בחצי גמר גביע המדינה.

בנובמבר 2015 מונה פעם נוספת כמאמן הפועל חולון והחליף את אלעד חסין. שמיר הוביל את חולון למקום העשירי בתום העונה הסדירה ולהשארות בליגה. בעונה שלאחר מכן, עונת 2016/17, הוביל שמיר את חולון לחצי גמר גביע המדינה, ולמקום הראשון בתום העונה הסדירה (לראשונה מאז עונת 2007/08). למרות ההצלחה בעונה הסדירה, הקבוצה הודחה ברבע גמר הפלייאוף לאחר הפסד 3-1 בסדרה למכבי חיפה, שדורגה שמינית. במהלך העונה שמיר חתם על חוזה לאימון הפועל חולון עד סוף עונת 2018/19. בפברואר 2018 הוא הוביל אותה לזכייה בגביע המדינה בכדורסל לאחר שניצחה בגמר את מחזיקת הגביע מכבי תל אביב. שמיר נבחר כמאמן העונה לעונת 2017/2018. בעונת 2018/2019 הוביל את חולון למקום השלישי בתום הליגה הסדירה וחצי גמר גביע המדינה. בסדרת רבע גמר הפלייאוף הפסידה חולון למכבי ראשון לציון בארבעה משחקים.

לקראת עונת 2019/2020 חתם לשנתיים עם אופציה לעונה נוספת בניו זילנד ברייקרס מליגת העל האוסטרלית. בדצמבר 2019 האריכה הקבוצה רשמית את חוזהו עד לתום עונת 2021/2022. ב-11 במאי 2022 הודיע על עזיבתו את הקבוצה בשל הקשיים שחווה עם משפחתו עקב נגיף הקורונה.

תארים והישגים
-------------

### כמאמן ראשי

* גביע המדינה - 2006/2007, 2007/2008, 2017/2018
* מאמן העונה בליגת העל לעונת 2017/2018

### כעוזר מאמן

* אליפות אירופה בכדורסל לשנת 2003/2004, 2004/2005
* אליפות ישראל בכדורסל בשנת 2003/2004, 2004/2005, 2005/2006
* גביע המדינה בכדורסל (ישראל) 2003/2004, 2004/2005, 2005/2006
* אליפות רוסיה בכדורסל בשנת 2013/2014
* גביע המדינה בשנת (רוסיה) 2013/2014
* אליפות ליגת ה-VTB לשנת 2013/2014

קישורים חיצוניים
----------------

ויקישיתוף מדיה וקבצים בנושא **דן שמיר** בוויקישיתוף

* מהלך הקריירה, באתר מנהלת ליגת העל
* שי לוי, ‏דן שמיר חתם בבני השרון: זה כבוד גדול בשבילי, באתר ONE‏, 18 ביוני 2009
* אהרל'ה ויסברג, דן שמיר בדרך לצסק"א, באתר ישראל היום, 26 ביולי 2013
* אהרל'ה ויסברג, דן שמיר, צסק"א מוסקבה, מחכה למכבי, באתר ישראל היום, 21 בפברואר 2014
* דותן מלאך, מקור ראשון, יושב על הגדר: דן שמיר מדבר על הכול, באתר nrg‏, 4 בספטמבר 2015
* אתר למנויים בלבד אריה ליבנת, דן שמיר למד לזרום, כל הדרך אל פסגת המאמנים בישראל, באתר הארץ, 17 במרץ 2018
* אתר למנויים בלבד עירד צפריר, דן שמיר על גיא פניני: "היום בחולון כבר מבינים איזו אגדה הבאתי למועדון", באתר הארץ, 20 במרץ 2019

הערות שוליים
------------

1. ↑  נשאר סגול: דן שמיר האריך חוזה אצל חולון, באתר ערוץ הספורט, 5 במרץ 2017
2. ↑  יעקב מאיר, יש לו ארץ חדשה, באתר ישראל היום, ‏4 ביוני, 2018
3. ↑  תקע יתד: דן שמיר יישאר בברייקרס עד 2022, באתר ערוץ הספורט, 17 בדצמבר 2019

| מאמן העונה בליגת העל בכדורסל |
| --- |
| 

|  |
| --- |
| 1990: חרוש • 1991: ויינקרנץ • 1992: קצורין • 1993: גרשון • 1994: קמינסקי • 1995: מינץ • 1996: בלאט • 1997: שיבק • 1998: לא ידוע • 1999: בירנבוים • 2000: דרוקר • 2001: אדלשטיין • 2002: בלאט • 2003: בית הלחמי • 2004: ג'ינו • 2005: בירנבוים • 2006: ברקוביץ' • 2007: קטש • 2008: דורסמן • 2009: אשכנזי • 2010: אלפסי • 2011: בלאט • 2012: ברקוביץ' • 2013: גרינברג • 2014: בלאט • 2015: פרנקו • 2016: שיבק • 2017: פיאניג'אני • 2018: שמיר • 2019: ספרופולוס • 2020: ספרופולוס • 2021: דדאס • 2022: אהרוני • 2023: דז'יקיץ' |

 |